1Naan̰ kɛn se Isa iin̰ ɓaa do kɔsn ɔlib ki. 2Mɛtbeen̰ki tanɔɔrin̰ nɔɔrin̰ se, naan̰ ɔk tɛrlo daan bɔɔr Ɓee Raa ki ɔɔ jeege paac ɓaaɗo ɔŋin̰a. Gɔtn se naan̰ booy iŋg naaŋ ki ɔɔ baagɗen dooyo. 3Gɔtn se jee jeel taaɗn tɔɔkŋ mɛtn Ko Taar Raage ute Parizige se ɔk ɓaano te mɛnd gaaba kalaŋ bin se j'ɔkin̰o te gaabm kuuy. Naaɗe ɓaaɗo ɔndin̰ daan jeege tu. 4Naaɗe ɗeek Isa ki ɔɔ: «Debm dooy jeege, mɛnd se tɛɗga nakŋ kusin̰a j'ɔŋin̰o tooɗ tooɗ te gaabm kuuy. 5Maakŋ Ko Taar kɛn Raa ɛɗo Musa ki se taaɗjeki ɔɔ: ‹Mɛndgen bin se j'aɗen tund tɔɔl te koa.› Num gɛn naai ki num ɔɔ ɗi?» 6Kɛn naaɗe jaay taaɗ bin se, je kɛn naan̰ taaɗga taar ɗim cɔkɔ sum ɓo, naaɗe an̰ goom kɔkɔ taa an̰ kɔkŋ mindin̰a. Num gaŋ gɔtn se, Isa no don̰ naaŋ ki ɔɔ baag raaŋ naaŋ ki ute goon jin̰a. 7Aan gɔɔ naaɗe dɔɔk taara tɔnd mɛtin̰ ɔn̰ ey se, gɔtn se Isa uun don̰ ɗeekɗen ɔɔ: «Maakŋ naase kɛn 'paacki se, nam nam ɓii kalaŋ jaay tɛɗ te nakŋ kusin̰ ey num, uun koa und mɛnd se deete.» 8Gɔtn se tɛr naan̰ no don̰ naaŋ ki daala ɔɔ baag raaŋ naaŋ ki. 9Kɛn naaɗe jaay booy taar ese se, naŋa naŋa kic ɓo uun ɗoobin̰ ɗoobin̰a. Jee magalge se ɓo baag kiin̰ ɓaa deet deet. Gɔtn se ɔɔp Isa kalin̰ ki te mɛnd kɛn naaɗe ɔk ɓaano daanɗe ki se. 10Num gɔtn se Isa uun don̰ daala ɗeek mɛnd ki se ɔɔ: «Mɛnda, jee se ɓaaga gay? Maakɗe ki se, nam nam 'ɗaar jaay 'kɛnd teeli gɛn kuti se gɔtɔ ne?» 11Mɛnda se ɗeekin̰ ɔɔ: «Jaamus, nam utum te eyo.» Gɔtn se Isa ɗeekin̰ ɔɔ: «Maam kic m'je kuti eyo. 'Ɓaao naɓo mɔɔtn ɔn̰te tɛɗn nakŋ kusin̰a.» 12Isa ɗeek jeege tu daala ɔɔ: «Maam se, m'gɔtn wɔɔr gɛn jeege paac. Debm kɛn ɓaaɗoga mɛtum ki se, naan̰ se lee maakŋ gɔt kɛn ɔɔɗ eyo. Gaŋ naan̰ se 'kɔŋ gɔtn wɔɔr kɛn an̰ tɔɔɗn kɔl gɔtn kɛn naan̰ an kɔŋ kaaja.» 13Gɔtn se Parizige ɗeekin̰ ɔɔ: «Naai ɓo 'tɛɗn saaɗn gɛn naai mala se, saaɗn naai se ɔs aay eyo.» 14Isa tɛrlɗen ɔɔ: «Kɛn maam m'tɛɗn saaɗn maam mala kic ɓo, saaɗn maam se ɔs aaye. Taa maam m'jeel gɔtn maam m'iin̰no ɔɔ gɔtn maam m'an ɓaa. Num gaŋ naase gɔtn maam m'iin̰no lɛ, 'jeelki eyo ɔɔ gɔtn maam ɓaan ɓaa ro ki kic ɓo, naase 'jeelki eyo. 15Naase ɔjki bɔɔrɔ do jeege tu aan gɔɔ kɛn jikilimge lee tɛɗa. Num maam lɛ m'ɔj bɔɔrɔ do nam ki eyo. 16Kɛn jaay aanumga gɛn kɔjn̰ bɔɔrɔ kic num, kɔjn̰ bɔɔr maam se kɛn mɛt ki. Taa maam se m'kalum ki eyo, num Bu kɛn ɔlumo se kic utu te maama. 17Maakŋ Ko Taar kɛn Raa ɛɗseno se, k'raaŋin̰ga raaŋ j'ɔɔ: kɛn jeege di jaay taaɗ taarɗe ɔk mɛtn naapa se saaɗn naaɗe se, ɔs aaye. 18Maam mala ɓo m'taaɗn saaɗuma ɔɔ Bubum kɛn ɔlumo se kic taaɗ saaɗn maama.» 19Gɔtn se naaɗe tɔnd mɛtin̰ ɔɔ: «Bubi naai 'taaɗn se gay?» Isa tɛrlɗen ɔɔ: «Naase lɛ 'jeelumki eyo. Ɔɔ Bubum kic naase 'jeelin̰ki eyo. Kɛn naase jaay 'jeelumki maam num, Bubum kic ɓo naase an̰ki 'kɔŋ jeel kici.» 20Isa taaɗ taargen se, kaaɗ kɛn naan̰ dooy dooy jeege daan bɔɔr Ɓee Raa ki. Naan̰ kɛn se, naan̰ iŋg cɛɛ nakŋ kɛn jeege lee tɔmb sɛrkɛ maak ki; num gaŋ gɔtn se, nam ɔŋ ɔl te jin̰ ron̰ ki eyo taa kaaɗin̰ aas te ey ɓɔrtɔ. 21Isa taaɗɗen daala ɔɔ: «Maam se m'ɓaa ɓaao ɔɔ naase utu amki jea, naɓo naase se utu aki kooy maakŋ kusin̰se ki. Taa gɔtn maam m'an ɓaa se lɛ, naase aki kɔŋ ɓaa eyo.» 22Gɔtn se magal Yaudge taaɗ te naapa ɔɔ: «Taar kɛn naan̰ taaɗ ɔɔ gɔtn maam m'ɓaan ɓaa se naase aki kɔŋ ɓaa eyo. Bin se, naan̰ kalin̰ ki ɓo ɓaa ɓaa tɔɔl ron̰ la?» 23Isa tɛrlɗen ɔɔ: «Naase se, jee do naaŋ ki, num maam lɛ, m'iin̰o raan. Naase se, jee do naaŋ ki ara, num maam se, m'mɛtn jee do naaŋ ki ara ki eyo. 24Taa naan̰ se ɓo maam taaɗseno m'ɔɔ, naase se utu aki kooy maakŋ kusin̰sege tu. Kɛn naase jaay 'baate 'kaalki maakse do maam kɛn m'iŋg daayum se, naase se utu aki kooy maakŋ kusin̰sege tu.» 25Gɔtn se naaɗe tɔnd mɛtin̰ ɔɔ: «Naai tap ɓo naŋa?» Isa tɛrlɗen ɔɔ: «Do kupm mɛt ki tap ɓo maam m'ɔn̰ te eyo num m'taaɗsenoga. 26Do naase ki se, maam m'ɔk taarge dɛna kɛn m'asen taaɗa ɔɔ gɛn kɔjn̰ bɔɔrɔ dose ki. Num gaŋ Debm kɛn ɔlumo se, naan̰ taaɗ taar mɛt ki. Ɔɔ taar kɛn maam taaɗ jeege tu se, m'booyo gɔtn naan̰ ki.» 27Num taar jaay naan̰ taaɗɗen te Raa Bubu se, naaɗe ɔnd te mɛtin̰ eyo. 28Gɔtn se Isa ɗeekɗen daala ɔɔ: «Kɛn naase jaay 'tup 'tɔɔlkiga Goon Deba ro kaag ki uun ɗaarin̰kiga raan se, kaaɗ kɛn se jaay naɓo naase aki jeele, maam se ɓo debm kɛn m'iŋg gɛn daayum. Ɔɔ maam se m'tɛɗ naka gɛn dom eyo, num maam taaɗ se m'taaɗ te nakŋ kɛn Bubum dooyumo. 29Debm kɛn ɔlumo se, naan̰ utu te maama. Naan̰ ɔŋ ɔn̰um te kalum ki eyo, taa maam se daayum m'tɛɗ nakŋ kɛn tɔɔlin̰ naan̰ ki.» 30Gɔtn se kɛn jeege jaay booy taar Isa taaɗ bin se, jeege dɛna took aal maakɗe don̰ ki. 31Gɔtn se Isa taaɗ Yaudge tun aalga kaal maakɗe don̰ ki se ɔɔ: «Kɛn naase jaay ɔkki taarum maakse ki tɔɔg se, naase aki tɛɗn jee mɛtum kɛn mala mala. 32Ute naan̰ se naase aki jeel taar mɛt ki, ɔɔ taar mɛt ki kɛn naase aki jeel se ɓo, asen kɔɔɗn dose maakŋ ɓul ki.» 33Naaɗe tɛrlin̰ ɔɔ: «Naaje se k'mɛtjil Abraamge ɔɔ ɓii kalaŋ naaje k'tɛɗ te ɓul nam gam eyo. Naai 'taaɗjen ɔɔ: naase aki kɔŋ tɛɗn ɓul ey sum se, taa ɗi?» 34Isa tɛrlɗen ɔɔ: «'Booyki bɛɛ m'asen taaɗa: debm jaay tɛɗ nakŋ kusin̰ se, naan̰ ɔɔp tɛɗga ɓul gɛn kusin̰a. 35Ɓulu se naan̰ kɔŋ kiŋg maakŋ ɓee ki gɛn daayum eyo, num goono ɓo debm 'kiŋg maakŋ ɓee ki gɛn daayum. 36Taa naan̰ se ɓo kɛn Goon Raa jaay ɔɔɗsenga maakŋ ɓul ki num, naase aki kɔŋ dose ɗeer ɗeer. 37Maam m'jeele naase se mɛtjil Abraamge. Naɓo naase 'baate 'kuunki taaruma ɔɔ taa naan̰ se ɓo naase 'je amki tɔɔlɔ. 38Maam se m'taaɗsen nakŋ kɛn maam m'aako gɔtn Bubum ki. Gaŋ naase se 'tɛɗki nakŋ kɛn naase 'booykiro gɔtn bubse ki.» 39Naaɗe tɛrlin̰ ɔɔ: «Bubm naaje se, Abraam.» Isa tɛrlɗen ɔɔ: «Kɛn naase jaay gaan Abraamge ɗeer num, naase aki tɛɗn nakgen aan gɔɔ Abraam tɛɗo se. 40Num ɓɔrse naase 'je amki tɔɔlɔ. Taa maam m'taaɗsenga taaɗ taar mɛt ki kɛn maam booyo gɔtn Raa ki. Nakgen bin se Abraam ɔŋ tɛɗin̰ te eyo. 41Num gaŋ naase se 'tɛɗki nakgen kɛn bubse lee tɛɗa.» Naaɗe tɛrlin̰ ɔɔ: «Naaje se k'gaan bumige eyo. Naaje j'ɔk Bubu kalaŋ sum, ɔɔ Bubm naaje se, Raa!» 42Isa ɗeekɗen ɔɔ: «Kɛn Raa jaay Bubse num kaaɗn naane, naase amki jea. Maam m'iin̰o gɔtn Raa ki ɔɔ m'ɓaaɗo kic ɓo taa naan̰a: maam se m'ɓaaɗo gɛn dom eyo, num naan̰ ɓo debm kɛn ɔlumo. 43Gɛn ɗi naase 'booy ɔkki taarum ey se? Taa taar maam m'taaɗsen se naase aasin̰ki gɛn booy kɔkin̰ eyo. 44Bubm naase se, naan̰ Bubm sitange. Ɔɔ naase 'jeki tɛɗn nakŋ kɛn bubse maakin̰ jea. Do dɔkin̰ kic ɓo, naan̰ ɓo debm tɛɛso gɛn tɔɔl jeege. Ɔɔ naan̰ se taaɗ taar mɛt ki eyo, taa nakŋ mɛt ki se gɔtn naan̰ ki gɔtɔ. Kɛn naan̰ baaga taaɗn taar‑kɔɔɓɔ se taargen se naan̰ uun don̰ ki ɓo taaɗa, taa naan̰ se debm taar‑kɔɔɓɔ ɔɔ bubm jee taar‑kɔɔɓge. 45Num gaŋ maam se m'taaɗsen taar mɛt ki. Taa naan̰ se ɓo naase 'baate 'tookki taaruma. 46Maakse ki se naŋa jaay am kɔŋ taaɗn kusin̰ kɛn maam tɛɗa ɔɔ kɛn maam m'taaɗ taar mɛt ki num, naase 'baate kuunki taarum se gɛn ɗi? 47Debm gɛn Raa se, booy uun taar Raa. Num naase se, jee Raage eyo, taa naan̰ se ɓo naase 'baate 'booyki taaruma.» 48Gɔtn se magal Yaudge taaɗ Isa ki ɔɔ: «Kɛn k'ɗeek j'ɔɔ naai kɔɗ Samari ɔɔ debm sitan se, taarje mɛt ki.» 49Gaŋ Isa tɛrlɗen ɔɔ: «Maam se debm sitan eyo. Num maam se m'nook Bubuma, gaŋ naase aalumki maak ki eyo. 50Maam se m'je jeege ɓo am nook eyo, num deb kuuy ɓo je jeege am nooko, naan̰ ɓo debm utu 'kɔjn̰ bɔɔrɔ. 51'Booyki bɛɛ m'asen taaɗa: debm jaay booy uun taar maam se, mɔɔtn naan̰ se 'kɔŋ kooy eyo.» 52Gɔtn se, magal Yaudge ɗeekin̰ ɔɔ: «Ɓɔrse naaje k'jeeliga naai se debm sitan! Ey num Abraam te jee taaɗ taar teeco taar Raa ki kɛn do dɔkin̰ se kic ɓo ooyga, gaŋ naai 'taaɗ ɔɔ debm jaay booy uunga taar naai num, mɔɔtn 'kɔŋ kooy eyo. 53Bin se bubjen Abraam kɛn ooyga se naai magal cirin̰ la? Ey num jee taaɗ taar teeco taar Raa ki se kic ɓo ooyga ɔɔ naai magal roi bin se 'je kaasn te naŋa?» 54Isa tɛrlɗen ɔɔ: «Kɛn maam ɓo m'nook rom mala sum num, nookŋ ro maam se nakŋ cɛrɛ. Kɛn nookum maam se, Bubuma, ɔɔ naan̰ ɓo kɛn naase 'taaɗki ɔɔki naan̰ ɓo Raase se. 55Gaŋ naase 'jeel ɔkin̰ki eyo ɔɔ maam se m'jeel m'ɔkin̰ mala mala. Kɛn maam jaay m'taaɗ m'ɔɔ m'jeel m'ɔkin̰ ey se, m'tɛɗn debm taar‑kɔɔɓɔ aan gɔɔ naase kici. Num maam se m'jeel m'ɔkin̰a ɔɔ m'ɔk taarin̰ se maakum ki. 56Bubse Abraam se maakin̰ raapo ɔɔ naan̰ aak kaam ɓiin m'ano 'ɓaa do naaŋ ki. Kɛn naan̰ jaay aak naan̰ se sum se, naan̰ maakin̰ raap dɛn aak eyo.» 57Do taar kɛn naan̰ taaɗ se magal Yaudge ɗeekin̰ ɔɔ: «Naai kɛn ɓaari si‑mii kic aas te ey sum ɓo aakga Abraam ne?» 58Isa tɛrlɗen ɔɔ: «'Booyki bɛɛ m'asen taaɗa: kaaɗ kɛn j'ooj te Abraam ey se, maam m'utu tap.» 59Gɔtn se naaɗe tɔs koa je an̰ tundu, naɓo naan̰ ɛnd iig daan jeege tu ɔɔ iin̰ teec daan bɔɔr Ɓee Raa ki se naatn.
Copyright
Learn More
fuv_Latn zho_Hant eng_Latn